സ്ത്രീകൾക്ക് നേരെ വർദ്ധിച്ച് വരുന്ന അതിക്രമങ്ങൾ തടയുക അതുവഴി കുറ്റകൃത്യങ്ങൾ കുറച്ച് സ്ത്രീകളുടെ സുരക്ഷ ഉറപ്പാക്കുക എന്ന ലക്ഷ്യത്തോടെ ജനമൈത്രീ സുരക്ഷ പദ്ധതിയുടെ ഭാഗമായി കേരള പോലീസ് 2015 വർഷം മുതൽ നടപ്പിലാക്കി വരുന്ന ഒരു പദ്ധതിയാണ് ""നിർഭയ"", വനിത സ്വയം പ്രതിരോധ പരിശീലന പരിപാടി. സംസ്ഥാനത്ത് 2016 വർഷത്തിൽ രണ്ടര ലക്ഷം സ്ത്രീകൾ ഈ പരിശീലന പരിപാടിയുടെ ഗുണഭോക്താക്കളായി. ഈ പദ്ധതി സംസ്ഥാനത്തെ മുഴുവൻ സ്ത്രീകളിലും എത്തിക്കുന്നതിനായി എല്ലാ ജില്ലയിലും അതാത് ജില്ലാ പോലീസ് മേധാവികളുടെ മേൽനോട്ടത്തിൽ ജില്ലാ സ്വയം പ്രതിരോധ സെൻ്റെറുകൾ പ്രവർത്തിച്ച് വരുന്നു. തന്നെക്കാൾ വളരെ ബലമുള്ള ഒരാളിൽ നിന്നു പോലും വളരെ കുറഞ്ഞ സമയം കൊണ്ട്, കുറഞ്ഞ ബലമുപയോഗിച്ച് പ്രതിരോധിച്ച് കൊണ്ട് രക്ഷപെടുന്നതിനുള്ള ചെറുതും ഫലപ്രദമായതുമായ അൻപതോളം ടെക്നിക്കുകളാണ് ഇതിൽ ഉൾപ്പെടുത്തിയിരിക്കുന്നത്. ആറ് വയസ്സുള്ള കുട്ടികൾ മുതൽ വൃദ്ധരായ സ്ത്രീകൾക്ക് വരെ ഈ പരിശീലനം നൾകുന്നത്. ഈ പരിശീലനത്തിലൂടെ സ്ത്രീകളുടെ ആത്മവിശ്വാസം വർദ്ധിപ്പിക്കുകയും, അതുവഴി സാമൂഹിക ജീവിത്തിൽ കൂടുതൽ കരുത്തോടെ ഇടപെടുന്നതിന് സ്ത്രീകളെ പ്രാപ്തരാക്കുകയാണ് നിർഭയയുടെ ആത്യന്തിക ലക്ഷ്യം.